Takáč, Richard, poslanec NR SR (2021-05-10):
Ďakujem veľmi pekne za slovo, pán predsedajúci. Kolegyne, kolegovia, vystúpim v krátkosti aj ja k už spomínanému vlastne návrhu poslancov Národnej rady na vyslovenie nedôvery členke vlády Slovenskej republiky, a to pani Márii Kolíkovej, poverenej riadením ministerstva spravodlivosti. Dnes predpoludním pani ministerka vo svojej reči uviedla, že naša krajina si zaslúži kvalitného ministra spravodlivosti. Otázkou, otázkou je, čo je kvalitný minister spravodlivosti? Ja som presvedčený, že kvalita akokoľvek, akéhokoľvek ministra by nemala byť len odborná, ale mala by byť, podotýkam, predovšetkým morálna a ľudská. Toto chcem podčiarknuť, morálna a ľudská. Na tom si aj strana ZA ĽUDÍ postavila predvolebnú kampaň. Myslím si, že už viacerí predrečníci predo mnou zhodnotili pôsobenie pani ministerky v rezorte spravodlivosti a treba povedať, opakovane povedať, že pani ministerka preukazuje veľkú mieru neodbornosti. Prakticky skoro všetky návrhy, ktoré sme dostali sem do tohto pléna, ktoré boli sem predložené, boli podrobené veľmi veľkej kritike nielen v tomto pléne, ale aj kritike z hľadiska radov odbornosti, to znamená, či už prokurátorov, právnikov a ďalších, ktorí mali čo do toho, do tých jednotlivých návrhov, ktoré sem boli predkladané, povedať. Už spomínaná aj súdna mapa, ktorá tu bola viackrát rozobratá z každej strany, aj z hľadiska odbornosti, myslím si, že tak ako je nastavená, je veľmi zlá, je to veľmi zle, ja pevne verím, že ďalej bude pokračovať, či zo strany žúp, alebo zo strany aj samospráv, čiže ZMOS-u alebo Únie miest, atak na takýto nezmyselný, nezmyselnú zmenu tejto súdnej mapy. Všetci dobre vieme, že je to len s cieľom, aby sa pani ministerka zbavila nepohodlných sudcov a spustila sa taká, aj v uznesení to je v návrhu, lavína predajov a nákupov lukratívnych súdnych budov. Myslím si, že pani ministerka tu už dávno nemala byť. Všetci dobre vieme, že po záhadnej smrti pána generála Lučanského by každý normálny, súdny minister už dávno odstúpil, čiže už by sme tu neriešili tieto veci, ktoré tu momentálne dnes riešime. Samozrejme, aj smrť pána Krivočenka a ďalšie rôzne veci, ktoré sa stávajú, záhadne sa stávajú pri kolúznej väzbe. Moji kolegovia predrečníci aj pán kolega Taraba spomínal už vyše 700-tisíc eur, ktoré boli záhadným spôsobom rozdelené mimovládnym organizáciám a hlavne rozdelené mimovládnym organizáciám, ktoré majú, sú podozrivé, zvláštne, podpora homosexuality a ďalších rôznych vecí, pritom presne vysvetlené. Zakrylo sa to tým, že sa dalo vyše 2-tisíc deťom a zvyšok sa rozdelil takým spôsobom, ako to tu už bolo dnes viackrát spomínané. Dovoľte mi ale, aby som z tohto miesta ešte pomenoval všetky tie podozrenia, zlyhania, tie zlodejstvá, ktoré, ktoré tu boli popísané dnes, lebo keď som mal možnosť počuť viacerých koaličných poslancov, ktorí dnes vystupovali, tak ani jeden sa poriadne tomuto nevenoval, všetko bolo lebo Fico, lebo SMER a vracali sa niekoľko rokov dozadu, ale ani jeden z vás nejakým spôsobom nevysvetlil, argumentačne neobhajoval a nesnažil sa povedať, že ako to v skutočnosti bolo. Začnem, začnem tým, že už spomínaná nevlastná sestra pani ministerky spravodlivosti, a to konateľka pani Ivanková, ktorá spreneverila skoro 16-tisíc eur zo spoločnosti, kde, kde je aj pani ministerka, a táto spoločnosť spreneverila vo forme teda prostredníctvom konateľky spoločnosti od ľudí, ktorí proste može krvopotne celý život pracovali, kúpili si byt a tento byt majú v nejako bytovom dome, kde im spravuje tento bytový dom spoločnosť pani Kolíkovej, a takto boli hanebne okradnutí o skoro o 16-tisíc eur. Toto je trestným rozkazom, je to preukázateľné, čiže je jednoznačné podozrenie. Nemyslím si a fakt si kladiem otázku, že o tomto pani ministerka nevedela. Určite o tom vedela. Neobstojí to, že som sa to dozvedela teraz, keď sa tieto veci dostali sa svetlo sveta. Ďalej vytiahnutie účtu, z účtu konateľkou pani Ivankovou, a to vo výške 3 500 euro, pomaly deň pred tým, než samotný bytový dom zmenil správcu, svojho správcu. Preukázateľné falšovanie podpisov prezenčnej listiny v rámci týchto bytových domov, na základe ktorých sa potom brali úvery a z týchto úverov boli brané a zle preukázateľné, preukázané finančné prostriedky. Samozrejme, spomínané aj to, že pani, spoločnosť pani ministerky nemala zapísané v živnosti spôsob podnikania, v ktorom podnikala, neviem, asi šestnásť rokov. Spomínaný už aj pozemok, ktorý je pod budovou spoločnosti, ktorej, kde je spolumajiteľka pani ministerka, kde proces prebiehal vydržaním a nakoniec sa k tomu dostali za 73 centov, 73 centov. To je neskutočné. No a, samozrejme, už spomínaný aj prenájom toho Zváračského ústavu, ja som neni Bratislavčan, ja to tu nepoznám, ale bolo to tu povedané viackrát dnes a podotýkam, že, a musíme to viackrát povedať aj vám, kolegyne, kolegovia, aj koaličným hlavne, že tieto podozrenia, viaceré, s nimi prišli poslanci z OĽANA. Oni sami, už tu to bolo dnes aj dementované, žiadali vo výbore podnet a na preukázanie týchto vecí, bol to tu aj pán Šeliga sa ospravedlnil. Takže tu si uvedomme, že to nielen my opoziční poslanci, ale samotní koaliční poslanci z klubu OĽANO majú tieto nejasnosti, majú množstvo otázok, na ktoré do tejto chvíle nedostali odpovede. Teraz som si prečítal, že ešte si idú zavolať pani ministerku a idú sa s ňou ešte rozprávať dnes večer, lebo pravdepodobne, možnože sa dozvieme ešte ďalšie nové zaujímavé informácie. Neviem, pýtam sa, kladiem si otázky, na ktoré neviem odpovedať. No a, samozrejme, spoločnosť, kde pani ministerka je spolumajiteľka, a daná spoločnosť, podotýkam, hlavne v rokoch, kedy pani ministerka zastávala funkcie, či už pani, či už ministerky, resp. štátnej tajomníčky, mala desaťnásobne vyššie obraty, bolo to až niekde okolo 1,5 mil. eur ročne, kde pri rokoch, kde nezastávala žiadnu funkciu, tieto obraty boli vo výške zhruba 160- alebo 140-tisíc eur. Myslím si osobne, že toto sú jednoznačne preukázateľné veci, nebudem sa opakovať, bolo tu viacero vecí spomenutých z minulosti, čo sa týka toho, že ľudia a politici vyvodzovali osobnú zodpovednosť v mnohých iných nedokázaných prípadoch a, bohužiaľ, tuto je pre mňa jednoznačne preukázateľné, nemôže pani ministerka povedať, že včera som sa dozvedela, nevedela som. Viete, vy čo viete, alebo viete, ako fungujú obchodné spoločnosti, akciové spoločnosti, tak viete, že ten majiteľ tejto spoločnosti má k tomu tieto všetky informácie, musí o tomto všetkom vedieť, pravidelne sa stretáva. A tu, podotýkam, je ďalšia vec, že pani ministerka, to sú, to je jej rodinné firmy, to znamená, že je tam proste mamina, je tam brat, nevlastná sestra, nikto mi nemôže povedať, že oni ako rodina sa nestretávali na pravidelnej báze a určite sa rozprávali o týchto všetkých veciach. Čiže o tomto všetkom pani ministerka musela vedieť. Ja si myslím, že pani ministerka už mala dávno vyvodiť osobnú zodpovednosť. A dovoľte mi povedať tak na záver, že aj obhajoba koalície, že opozícii ide iba o prepustenie väzobne stíhaných, a preto bol podaný návrh na vyslovenie nedôvery, stojí ale úplne na vode. Veď s podporou pani Kolíkovej má problém, už som to tu povedal, aj samotný pán Igor Matovič a poslanecký klub OĽANO. Inak povedané, podľa teda vašej koaličnej rétoriky a logiky, teda chce prepustenie väzobne stíhaných aj Igor Matovič a poslanecký klub OĽANO. Pani ministerka stavia svoju obhajobu, obhajobu na, na tom, že nevedela, nepočula, nevidela, dozvedela sa teraz, včera, predvčerom, ale mne to príde ako jedna veľká výhovorka stále do koliečka, ktorá proste podľa mňa jednoducho neobstojí. Z podstaty veci a už len z toho, akú rétoriku viedla súčasná koalícia pred voľbami, by mala pani ministerka sama pokorne odstúpiť a odísť z politiky. Ďakujem veľmi pekne.